b"\n_START_ARTICLE_\nFederico Bahamontes\n_START_PARAGRAPH_\nFederico Martin Bahamontes (f\xc3\xb8dt 9. juli 1928) er en tidligere spansk professionel cykelrytter.\n_START_SECTION_\nBiografi\n_START_PARAGRAPH_\nBahamontes blev f\xc3\xb8dt i Santo Domingo-Caudillo (Toledo)._NEWLINE_Han var ber\xc3\xb8mt som en bjergspecialist og havde k\xc3\xa6lenavnet \xc3\x98rnen fra Toledo. Han vandt Tour de France i 1959 og Tourens bjergtr\xc3\xb8je 6 gange (1954, 1958, 1959, 1962, 1963, 1964). Han opn\xc3\xa5ede desuden en samlet anden- og tredjeplads i hhv. 1963 og 1964._NEWLINE_Han fik ogs\xc3\xa5 en andenplads i Vuelta a Espa\xc3\xb1a i 1957 og vandt bjergkonkurrencen b\xc3\xa5de det \xc3\xa5r og det n\xc3\xa6ste, 1958, hvor han fik en samlet 6. plads. I Giro d'Italia vandt han bjergkonkurrencen i 1956._NEWLINE_I begyndelsen af 1959-udgaven af Touren var der ikke mange, der troede, at Bahamontes kunne l\xc3\xb8be med den samlede sejr, men han drog fordel af et tidligt udbrud p\xc3\xa5 en etape i Pyren\xc3\xa6erne. Derefter vandt han en bjergenkeltstart, der gik til Puy-de-D\xc3\xb4me. I Alperne var han i udbrud med en anden ber\xc3\xb8mt klatrer, Charly Gaul, p\xc3\xa5 etapen til Grenoble, og han udvidede sit forspring, og selvom de franske ryttere Jacques Anquetil og Henri Anglade senere formindskede deres tidstab var Bahamontes sejr aldrig senere i fare. Han vandt med lige over fire minutter til Anglade og tog som tidligere n\xc3\xa6vnt samtidig ogs\xc3\xa5 en sejr i bjergkonkurrencen._NEWLINE_I 1963 og 1964 tog Anquetil en slags h\xc3\xa6vn over Bahamontes og hensatte ham til andenpladsen i 1963. Det \xc3\xa5r gjorde b\xc3\xa5de Bahamontes og Anquetil det fint i Alperne; efter en etape var de samlet etter og toer med kun tre sekunder imellem dem. Men spanierens anstregelser for at bevare sin f\xc3\xb8ring i bjergkonkurrencen gav bagslag: Bahamontes kunne ikke k\xc3\xb8re v\xc3\xa6k fra Anquetil p\xc3\xa5 etapen til Chamonix, og Anquetils sejr i den sidste tidsk\xc3\xb8rsel sikrede ham hans fjerde toursejr; Bahamontes var 3:35 bagud. \xc3\x85ret efter vandt Anquetil sin femte og sidste sejr. Bahamontes var 4:44 efter p\xc3\xa5 tredjepladsen, mens Raymond Poulidor blev toer._NEWLINE_Bahamontes havde dog den tilfredsstillelse, at han vandt sin sjette sejr i bjergkonkurrencen og desuden to etapesejre (s\xc3\xa5 han i alt n\xc3\xa5ede at vinde 7)."